Fifa kyk na Aussies se beweerde 'gay-liedjie' | Netwerk24
13 Julie 2018 12:06
Fifa, die wêreldbeheerliggaam vir sokker, het die Australiese Sokkervereniging (FFA) 'n waarskuwing toegedien nadat Aussie-ondersteuners na bewering homofobiese liedjies by die Wêreldbeker-wedstryd tussen die Socceroos en Frankryk in Rusland gedreunsing het.
Die FFA het egter nog nie só 'n waarskuwing van Fifa ontvang nie, ondanks die feit dat Fifa dit volgens Stuff.co.nz bevestig het.
Australiese ondersteuners voor die Socceroos se wedstryd teen Peru in Sotsji. Foto: Getty Images
"Ons kan bevestig dat Fifa se tugkomitee 'n waarskuwing aan die FFA gerig het met betrekking tot 'n klein groep (vier) Australiese ondersteuners wat homofobiese liedjies gedreunsing het by die wedstryd tussen Australië en Frankryk," het Fifa in 'n verklaring gesê.
"Die besluit is deurgevoer nadat beskikbare bewyse ontleed is."
Frankryk het dié wedstryd met 2-1 in Kazan gewen. Daar was 6 000 Australiese ondersteuners in die stadion.
"As die beweringe waar is, stel die FFA dit duidelik dat hy geen homofobiese of enige antisosiale optrede goedkeur nie. Dit moet ook genoem word dat daar volgens die verslag slegs vier mense was wat iets onaanvaarbaar gedoen het," sê 'n woordvoerder van die FFA.
Die FFA het Vrydag met Fifa oor die waarskuwing probeer praat.
Australiese ondersteuners by die wedstryd tussen Australië en Peru. Foto: Getty Images
Die Meksikaanse Sokkervereniging is ook gewaarsku nadat 'n groter groep ondersteuners ook tydens 'n wedstryd by die Wêreldbeker-toernooi homofobiese liedjies gesing het. Fifa het dié beheerliggaam met $10 000 (nagenoeg R133 000) beboet.
* Intussen ondersoek Fifa ook 'n voorval waar Engelse ondersteuners liedjies gesing het wat moontlik diskriminerend van aard kan wees tydens die Wêreldbeker-halfeindstryd tussen Engeland en Kroasië.
Dit het betrekking tot die dreunsang van "no surrender" deur Engelse ondersteuners, asook ander moontlik diskriminerende liedjies.
"Ons kan bevestig dat 'n verslag saamgestel is met betrekking tot moontlik diskriminerende liedjies wat deur Engelse ondersteuners gesing is," het 'n woordvoerder van Fifa gesê.
Die Engelse het dié wedstryd met 2-1 verloor. Hulle speel Saterdag (16:00) teen België in die uitspeelwedstryd om die derde plek.
Frankryk en Kroasië kom Sondag (20:00) in die eindstryd teen mekaar te staan. – Stuff.co.nz, BBCSport
Meer oor: Sokkerwêreldbeker | Frankryk | Kroasië | Wêreldbekersokker | Fifa | Engeland | Australië | Wb | Wb-Toernooi